
הצעות לסדר-היום 

העלייה המתוכננת של תעריפי החשמל
היו"ר מגלי והבה:
חברי חברי הכנסת, אנחנו ממשיכים בהצעות לסדר-היום: העלייה המתוכננת של תעריפי החשמל, מס'  5993, 6004, 6030, 6049 ו-6050. ישיב על ההצעה שר התשתיות הלאומיות, השר עוזי לנדאו. ראשונת המתדיינים - חברת הכנסת מירי רגב. אחריה יהיה חבר הכנסת חנא סוייד. 

השר לשירותי דת יעקב מרגי:
את מארגנת עוד איזו מהומה שאני לא יודע עליה?

היו"ר מגלי והבה:
בבקשה, גברתי. 

מירי רגב (הליכוד):
כבוד היושב-ראש, תודה לך, כבוד השרים, חברי חברי הכנסת, במהלך אישור חוק ששינסקי חשפתי כי שר האוצר מתכוון להעלות את מחיר החשמל בעקבות שרשור לצרכן. 

היו"ר מגלי והבה:
אני גם עד לזה בוועדת הכספים. 

מירי רגב (הליכוד):
ד"ר יובל שטייניץ אמר: אני אגלגל חלק מהתגמולים של חוק ששינסקי לאוצר. יום אחרי זה אמר השר שטייניץ: מה פתאום, זה לא יקרה. כבוד השר - - 

היו"ר מגלי והבה:
אסור להראות. חברת הכנסת מירי רגב, עם כל הכבוד. 

מירי רגב (הליכוד):
- - הוא הוציא את יושב-ראש חברת החשמל ואמר: - - 

היו"ר מגלי והבה:
חברת הכנסת מירי רגב, עם כל הכבוד - - - 

מירי רגב (הליכוד):
- - מחירי החשמל לא יעלו. 

היו"ר מגלי והבה:
עם כל הכבוד, את לא יכולה להראות. 

מירי רגב (הליכוד):
מחירי החשמל לא יעלו, הוא אמר. הוא הוציא את יושב-ראש ועד חברת החשמל. 

השר לשירותי דת יעקב מרגי:
אני ידעתי. 

היו"ר מגלי והבה:
ידעת. אתה ידעת שזה יכול לקרות. 

מירי רגב (הליכוד):
ואתמול פתאום פורסמה כתבה שאומרת - - - 

היו"ר מגלי והבה:
חברת הכנסת רגב, אני אתך, אני לא לוקח לך את הזמן. 

מירי רגב (הליכוד):
אפקט - - -

היו"ר מגלי והבה:
את מוכנה להפסיק?

מירי רגב (הליכוד):
אני הבנתי. אני לא מראה את זה, אני מקריאה את זה. 

היו"ר מגלי והבה:
אני יודע. אני אתן לך את כל הזמן, ותקריאי כל מה שאת רוצה, אבל אסור לנו לפעול בניגוד לחוק, ועוד כשאלפי אזרחים צופים בנו. אז צריכים להיות דוגמה. בבקשה. 

מירי רגב (הליכוד):
והנה אתמול, חברי שר התשתיות, מודיעה חברת החשמל, "אפקט הגז המצרי", קרי ששינסקי – מבקשת מהמדינה 2 מיליארד שקלים. ראו פלא, דבר מדהים. אנחנו מדברים במלים, אומרים שלא תהיה עלייה של מחיר החשמל, והנה מחיר החשמל עולה. 

מחיר החשמל יעלה. האוצר טוען שהסיבה העיקרית לעליית מחירי החשמל היא הפסקת הגז ממצרים, שגרמה לחברת החשמל להשתמש ביותר סולר, שיקר פי-תשעה מגז טבעי. חברי הבית הזה לא יקנו את הספין הזה. הסיבה העיקרית היא התעקשות של משרד האוצר וחבר מרעיו להיות תלוי בגז המצרי. האוצר לא מספר שאילולא נלחם מלחמת אחים בגז הישראלי, לא היה צריך הישראלי לשלם את מחיר המהפכה במצרים. את חשבון הנפש של הפקידים וחברי הבית, שנלחמו נגד הגז הישראלי, ישלם היום האזרח הישראלי בחשבון החשמל. 

עליית מחיר החשמל תביא לעלייה רוחבית – זה לא רק שמחיר החשמל עולה – תביא לעלייה רוחבית נוספת של כל המחירים במשק. כאילו עד היום המחירים הם לא גבוהים, דניאל. הרי המחירים הם נורא נמוכים, אז נעלה את מחיר החשמל, והמחירים יעלו עוד קצת. מה חושבים, שהציבור מטומטם? 

מי שחושב שהציבור מטומטם – ש-י-ק-ו-ם. מי שחושב שהציבור שלנו יפסיק לכעוס על הממשלה בגלל עליית מחירי ה"קוטג'" – ש-י-ק-ו-ם. מי שחושב שהציבור שלנו יפסיק לכעוס עלינו, כי הוא כל יום מתדלק את האוטו – ש-י-ק-ו-ם. מי שחושב שהציבור יקבל את עליית מחירי המים והחשמל בעשרות אחוזים – ש-י-ק-ו-ם. 

רבותי חברי הכנסת, רק באוצר חושבים שהכול טוב. כי האוצר חושב שאם הוא ב-OECD אז הכול טוב. 

שלמה מולה (קדימה):
גם ראש הממשלה חושב ככה. 

מירי רגב (הליכוד):
הכעס שלי, רגע, הכעס שלי הוא שבמשך שנתיים נאבקתי בכל כוחי כנגד עליית המסים – של המים, של הירקות, של הדיור. עליית המחירים היא פרי מעשה ידי אדם, היא תוצאה של הסרת הפיקוח, הסרת החסמים לתחרות, העלאת המסים העקיפים. 

באשר למחירי החשמל – ניתן לפתור אותה. יש להפסיק, פשוט, לגלגל את האחריות. צודק ידידי השר ארדן: אסור להשתמש במזוט, אסור. אנחנו צריכים להשתמש בסולר. אבל מה קורה? הסולר יקר. למה הסולר יקר? כי האוצר מעלה את המיסוי על הסולר. 

היו"ר מגלי והבה:
חברת הכנסת רגב, כיוון שהפרעתי לך אני אתן לך את הדקה הזאת. שבפעם הבאה אני אפריע לך בנסיבות יותר טובות. 

מירי רגב (הליכוד):
מה בפעם הבאה?

היו"ר מגלי והבה:
אני אפריע לך בנסיבות יותר טובות. מכיוון שהפרעתי לך, אני אתן לך את הדקה הזאת. 

מירי רגב (הליכוד):
אוקיי, אז אני ממשיכה. 

אברהם מיכאלי (ש"ס):
את הבית השני תשירי. 

מירי רגב (הליכוד):
האוצר, במקום להוריד את המיסוי על הסולר, ידידי מיכאלי מש"ס, שדואגים לציבור החלש, שאין להם איפה לגור ואין להם איך לגמור את החודש - - - 

אברהם מיכאלי (ש"ס):
אבל הליכוד בשלטון. 

מירי רגב (הליכוד):
אז אני אומרת לך, ש"ס, אתם הכף, המכריע, אתם וישראל ביתנו. אז אתה יודע מה קרה? האוצר לא תכנן בכלל שיהיו לו הכנסות של 1.7 מיליארד שקלים מהנושא של הסולר, אבל יש לו פרה חולבת - - 

אברהם מיכאלי (ש"ס):
בקואליציה - - - 

מירי רגב (הליכוד):
- - אז בוא נחלוב אותה עוד קצת. בוא נחלוב אותה עוד קצת. אם לא יבינו, האוצר, שאין לנו דרך אחרת אלא פשוט ללכת ולהתחשב במעמד הביניים, הם לא יהיו אתנו ביום שאנחנו נקרא להם. כשאנחנו נקרא להם לדגל, הם לא יבואו לבחור בנו. ואנחנו – אין דרך אחרת. רק הליכוד יכול לנהל את הממשלה בצורה נכונה, בצורה מיטבית אבל עם רגישות חברתית. אבל מה קורה פה, השר? אף אחד לא קם. למה אף אחד לא קם? "אף אחד לא קם, אף - - - " – למה אף אחד לא קם? כי כולם מבינים שיש בעיה, כי אף אחד לא רוצה לקום. צדקו "הגשש החיוור", מי רוצה לקום? 

היו"ר מגלי והבה:
תודה. 

מירי רגב (הליכוד):
ולכן אני מבקשת, ומברכת את ראש הממשלה על כך שהוא ידע שהמצב הכלכלי שלנו טוב, יש צמיחה. האוצר מקבל כסף לקופה, וזה בסדר. 

היו"ר מגלי והבה:
תודה. 

מירי רגב (הליכוד):
אבל האזרחים שלנו לא מרגישים את זה. האזרחים לא גומרים את החודש.  

היו"ר מגלי והבה:
תודה. חברת הכנסת רגב, לימדת אותנו גם שאפשר לשיר ולדבר. 

מירי רגב (הליכוד):
- - - נכון. אף אחד לא קם. שיר יפה.  

היו"ר מגלי והבה:
אז נעשה לך מקהלה כאן, בכנסת. אני מזמין את חבר הכנסת חנא סוייד, בבקשה. 

חנא סוייד (חד"ש):
אדוני היושב-ראש, אדוני השר, רבותי חברי הכנסת, אין ספק שהעלאת תעריפי החשמל גוררת אחריה עלייה והתייקרות של הרבה מוצרים והרבה שירותים במשק. נוצרת מין תגובת  שרשרת כזו, שלא נפסקת בתחנה אחת. וחשוב כאן לציין שהעלייה הזו, הצפויה בתעריפי החשמל, היא לא ההתייקרות היחידה במשק. היא באה אחרי התייקרות מוצרי מזון, שירותים רבים, עליית מחירי המים, שלא להזכיר כמובן את העלייה המטאורית במחירי הדיור. וכל זה, באמת, כפי שצוין קודם על-ידי חברת הכנסת רגב, כל זה קורה כאשר הממשלה מתפארת בהישגים הכלכליים שלה.  

מדברים על אינדיקטורים מקרו-כלכליים של צמיחה, של 5% ו-6%, והקטנת החוב הלאומי, וכל מיני אינדיקטורים מקרו-כלכליים שונים. ומסתכל האזרח הפשוט ואומר: מה זה נותן לי, העלייה הזו בתל"ג? מה היא נותנת לי? איך אני צריך ליהנות מהעלייה הזו ומהתפקוד הטוב של הכלכלה בישראל? אולי נתחלף. אולי נקטין קצת את העלייה הזו בצמיחה מ-5%–6% ל-2%–3% כמו בשבדיה ובפינלנד, ויהיה יותר טוב לאזרחים? 

אני חושב שלא יכול להיות שיימשך המצב הזה, שבו כל שני וחמישי יש מהדורת חדשות על פלאי הכלכלה הישראלית, ומצד שני אנחנו עדים להתייקרויות ולהכבדה, ובמיוחד על השכבות החלשות במשק. אדוני השר, צריך לחשוב על זה. זה מין ניכור כזה שאני עוד לא חוויתי ולא שמעתי על דבר כזה, אלא במקומות שאחר כך, עוד כמה שנים, יש מהפכות, וצריך לשים לב לזה. 

אני דווקא רוצה לנצל את מעט הזמן שנשאר לי, אדוני השר, ודווקא לדבר על מהי המדיניות של הממשלה בעניין האנרגיה, בעניין ייצור החשמל. כאילו שהעניין של הגז המצרי בא בפתאומיות, בתדהמה. זה לא ככה. אני אומר לך, כל מי שעיניו בראשו יודע שהסיפור עם הגז המצרי לא יסתיים כפי שהוא עכשיו. הגז הזה יעלה, המחיר שלו יעלה. אנחנו שומעים את רחשי לב הציבור במצרים, הם לא יסכימו להסכם הזה. אז צריך להביא את זה בחשבון קדימה, וצריך גם לחשוב על אלטרנטיבות לחשמל. זאת אומרת, אם הצריכה קטנה, וגם אם יעלו התעריפים, אז ההשפעה על הכלכלה של משפחה מעוטת יכולת תהיה קטנה מאוד. 

חשוב לדעת, אדוני השר, המשקל ומרכז הכובד בפעילות כלכלית עתידית, ובמיוחד בתחום האנרגיה, הוא לא הייצור ולא השיווק אלא החיסכון. מה שאני רואה ומסתכל, שדווקא חברת החשמל לא עושה כמעט כלום בעניין הזה. יש המגבלות של co2 ופליטות שצריך להקטין ב-50%, ובסופו של דבר ב-2050 צריך להגיע ל-80% הקטנה בפליטות - - 

היו"ר מגלי והבה:
תודה. 

חנא סוייד (חד"ש):
- - ובעצם צריכים להתחיל להתכונן מהיום. מה הממשלה עושה בתחום הזה של חיסכון, ומה הממשלה עושה גם בתחום אחר, שהוא לא פחות חשוב, שזה פיתוח מקורות אנרגיה אלטרנטיביים? אנחנו שמענו קצת על האלטרנטיבה הסולרית, אבל יותר אנחנו כבר שומעים על המלחמות בתחום הזה מאשר על הדברים הפרודוקטיביים והחיוביים. תודה רבה. 

היו"ר מגלי והבה:
תודה לחבר הכנסת חנא סוייד. 

תרשו לי לברך את קבוצת המורים שהתארחו אצלנו כאן. ברוכים הבאים לכאן, לכנסת ישראל. שיהיה לכם בהצלחה בהמשך היום. 

אני מזמין את השר עוזי לנדאו, שר התשתיות הלאומיות. 

שלמה מולה (קדימה):
רגע, אדוני. 

היו"ר מגלי והבה:
סליחה. אדוני השר, אנחנו מיהרנו, כי לא ראיתי את חבר הכנסת אורי מקלב, אבל גם שלמה מולה, שהיה פה כל הזמן. אז בבקשה, חבר הכנסת שלמה מולה. פשוט, הנייר כיסה לי את השמות, ואני כועס על הנייר.  

שלמה מולה (קדימה):
אדוני היושב-ראש, אדוני השר, האמת היא, אחרי ששמעתי את חברת הכנסת מירי רגב, לא היה לי הרבה מה להוסיף, אלא פשוט לחתום ולרדת. אבל אני רוצה רק להזכיר לכולנו מה קרה בשנים האחרונות, בעיקר בשנתיים האחרונות, בממשלת הליכוד. מה השתנה. מה השתנה? מחירי המזון עלו ב-20%. 

מירי רגב (הליכוד):
זה בגלל עליית מחירי המים. 

שלמה מולה (קדימה):
אני אגיד. מה השתנה? מחירי הדלק עלו – מעל 30%, בעיקר הבלו, והממשלה יכלה לא להעלות את הבלו. הרי על הדלק אנחנו משלמים פעמיים: אתה משלם את הבלו ומשלם את המע"מ. מחירי המים עלו ביותר מ-40%. הארנונה עלתה, המסים העקיפים עלו לשחקים, ועכשיו הנה הגיע התור של החשמל. בעצם אזרחי ישראל, שמביטים בנו, באים ואומרים: איזו מדינה יש לנו? מאידך גיסא, שר האוצר והחברים שלו מחפשים קורבן נוסף. האמת היא, מצאו את הנשים, עכשיו רוצים להעלות את גיל הפרישה בכמה שנים. 

אנחנו פשוט לא מבינים. הממשלה הזאת עסוקה בזיגזגים כל היום. בהחזרת גופות – לא מחזירים גופות; כן מדיניות חוץ חיובית. אבל באמת, אני שואל שאלה פשוטה: האדם הפשוט, שהולך למרכולים, הולך לסופר, לוקח עוד מוצרים ועוד מוצרים, הוא ניגש אל הקופאית לשלם, או לקופאי לשלם, אבל הוא תופס את ראשו. 

למה זה קורה בעצם? אדוני היושב-ראש, זאת מדיניות ממשלת הליכוד, ישראל ביתנו וש"ס. אי-אפשר להתעלם מזה. אי-אפשר כל הזמן לבכות שזה ירושה של הממשלה הקודמת. אדוני השר, אני מסתכל עליך, אני רואה – איך יעלה על הדעת? אתם עכשיו מתכוונים להעלות את מחירי החשמל ב-20%. 

מירי רגב (הליכוד):
דווקא השר התנגד לזה. דווקא השר התנגד לששינסקי. 

שלמה מולה (קדימה):
הרי מחירי הדיור כבר עלו ב-30%. דרך אגב, על-פי הנתונים, אפילו של עיתון "כלכליסט" – אני באמת לא קורא אותו, אבל במקרה קראתי היום – עליית המחירים הזאת של הדלק תעלה את המשכנתאות במיוחד, מעל 20% עוד פעם. אז מי נפגע? עוד פעם מעמד הביניים; אותו אדם שלוקח משכנתה וקונה דירה, ואז הולך להיפגע. הריביות הולכות לעלות. אז אנחנו כל הזמן שואלים מה האלטרנטיבה, מה אתם נותנים לציבור. הרי אנחנו יודעים, בגביית המסים, ידידתי הטובה חברת הכנסת מירי רגב, את יודעת רק בדלק כמה עודפי גבייה יש? יותר מ-9 מיליארד שקל. יותר מ-9 מיליארד שקל. אולי אדוני שר התשתיות עוזי לנדאו לא שמע. הוא יכול ללכת להגיד לשר האוצר: אדוני, יש עודף גבייה, אני לא מעלה את מחירי החשמל. נורא פשוט. מה צריך להיות גאון לזה? 

היו"ר מגלי והבה:
תודה. 

שלמה מולה (קדימה):
הרי אתם לא מעלים על דעתכם, כשמעלים את מחיר החשמל ב-20%, שעכשיו אנחנו נגיע לשיטפון של עליית מחירים עוד פעם, על המזון, על המוצרים הבסיסיים שהאזרחים צריכים להביא הביתה, על הלחם? עוד פעם להגיע למחלבות? מה זה הדבר הזה? איך יכול להיות 20%? תפתרו את הבעיה. אל תתעמרו באזרחי ישראל. האמת היא, הממשלה הזאת ושריה הרי הם מתדלקים על חשבון הציבור, מה אכפת להם? אבל זה אכפת לאותה אשה שנמצאת בקריית-שמונה, או לעולה מאתיופיה בקריית-משה ברחובות, או בקריית-מלאכי. מה אתם אומרים להם? זאת השאלה. 

היו"ר מגלי והבה:
תודה לחבר הכנסת שלמה מולה. חבר הכנסת אחמד טיבי - לא נמצא כאן. אם כך - אחרון המתדיינים בנושא הזה, חבר הכנסת אורי מקלב. 

אורי מקלב (יהדות התורה):
אדוני היושב-ראש, תודה רבה, מכובדי השר, חברי חברי הכנסת, כל יום הציבור מתבשר בגזירה חדשה, בעליית מחירים כזו או אחרת. הוא לא יודע מאיפה זה מגיע לו ואיך ההשלכות של עליות המחירים האלה יבואו לידי ביטוי. אין אחד שלא יודע שאם אנחנו צפויים לעליית מחירים בחשמל, נגררת אחרי זה שרשרת של עליות מחירים במישורים רבים, בכלל המצרכים, מצרכי היסוד. ולאחר מכן, מכיוון שהם, חלקם הגדול, כולם קשורים בצורה כזאת או בצורה אחרת לחשמל – בכלל גל עליית מחירים. 

הציבור לא יכול להבין, כפי שהתבטא ואמר חבר הכנסת סוייד. מצד אחד מדברים על מדיניות כלכלית חזקה, איתנה, מדברים על מדינת ישראל שהיא יותר טובה מהרבה מדינות אירופה, והפערים מצד שני – הצפי ומה שעד היום היה בעליית מחירים זה לאין-ערוך יותר ממה שקורה באירופה, הרבה יותר ממה שקורה במדינות אחרות. מדברים על עליות בחומרי הגלם, למה זה מגיע לידי ביטוי פה הרבה יותר מאשר במדינות אחרות? והוא לא יכול להסביר את הפער הזה בין מדיניות כלכלית יציבה לבין עליית מחירים. 

שוב, כולם מדברים על מעמד בינוני, ובוודאי ובוודאי על המעמד הנמוך, ויותר ויותר מצטרפים למעמד הנמוך מהציבור, גם מהמעמד הבינוני. אין לי ספק שמקבלי ההחלטות האלה לא נמצאים במעמד הבינוני, הם נמצאים הרבה יותר למעלה. אין אחד שמקבל את ההחלטות האלה שמרגיש מה שהמשפחות האלה מתמודדות עמו יום-יום, מה ההשלכות לגבי עליית המחירים. והם מקבלים החלטות. אני לא יודע איך עובדת רשות החשמל, שמקבלת החלטות כאלה. אנחנו לא יודעים מה הפן הציבורי, איזה היבט ציבורי מישהו אומר שם, וזה לא הדבר היחיד שבחברת חשמל עושים. היו החלטות עכשיו והעליות יהיו בעוד כמה חודשים, במה שנקרא העברה של כמעט קרוב ל-20% מצרכני החשמל הגדולים יותר לתעריף תעו"ז, שזה אומר עלייה של 20% במחירי החשמל ל-20% מצרכני חברת החשמל, הצרכנים הגדולים, שצורכים בין 40,000 קילוואט-שעה ל-60,000. מי זה הצרכנים האלה? או מוסדות החינוך או מפעלים קטנים או עסקים, וזה שוב יבוא לידי ביטוי בעליית מחירים. 

עכשיו, על מה הם זורקים את זה? איפה נשמע שכל בעיה שיש במשק, כל עלייה, כל גזירה, כל תוספת, מי שמשלם את זה בסוף זה האזרח? לכן יש פער, לכן יש פער בין עליות המחירים למצב הכלכלי, כי יש מי שמשלם את זה; מי? הציבור, הציבור הקטן. אפשר לגזור על כל משפחה: תנו 1,000 שקל לחודש, 500, 150. למה צריך כל הזמן מערכת שלמה של גזירות ועליית מחירים? אתם לוקחים את הכול מהציבור. 

 הדוגמה – חברת הכנסת מירי רגב, ישבת בוועדה: התברר, שאם הממשלה מחליטה אחרי לחצים לתת 2,000 שקל תוספת למגזר החינוכי ולמגזר הציבורי, מי שמשלם את 2,000 השקל האלה – למשל, המעונות. מה עושה משרד התמ"ת? מעלה בעוד 3% את שכר הלימוד במעונות. שואלים אותו: מה פתאום 3%, אחרי שהעלית 8% בתחילת השנה? לא, הטילו עלי 2,000 שקל תוספת, אני צריך לקחת את זה שוב מהציבור. 

אדוני, משפט אחרון. אין ספק שעליית מחירים – כל הבלו שלוקחים על הסולר, וכשבאים, זה בא לידי ביטוי בחברת חשמל. אני חושב שהשר ארדן, שבאמת לא נותן להשתמש במזוט - אני חושב שזה דבר נכון. אי-אפשר להשתמש היום - - 

מירי רגב (הליכוד):
בצדק גמור - - -

אורי מקלב (יהדות התורה):
- - בחומר שבאמת מזהם את האוויר, מזהם את הסביבה, אבל לא ייתכן שיש פער בין טונה מזוט, שעולה 14 שקל לסולר, כשהמיסוי על זה 3,300 שקל. יכול להיות, אדוני השר, שמה שצריך לעשות זה שכל הצריכה של חברת החשמל של סולר – עליהם. צריך להגיע למסקנה שהמס, הבלו על זה יהיה הרבה פחות, ולא הצרכנים יצטרכו לשלם על זה. אם תוריד את הבלו מ-3,300 שקל שמשלמים על טונה סולר, משלמים 3,300 שקל של מיסוי, של בלו, ואחרי זה מי שמשלם את זה – זה הצרכנים. תודה. 

היו"ר מגלי והבה:
תודה לחבר הכנסת אורי מקלב. אני מזמין את שר התשתיות הלאומיות, עכשיו, אחרי שכולם סיימו, כל מי שרשום כאן ונמצא כאן. חבר הכנסת עוזי לנדאו, בבקשה. 

שר התשתיות הלאומיות עוזי לנדאו:
אדוני היושב-ראש, חברי הכנסת, המענה בעצם קצר. קביעת תעריפי החשמל נעשית על-ידי הרשות לשירותים ציבוריים – חשמל, מכוח סמכותה על-פי החוק. הרשות הינה גוף עצמאי שאיננו כפוף בהקשר זה למשרד התשתיות הלאומיות.

יצוין כי בהקשר זה, ניתן להקל על העלאת תעריפי החשמל על-ידי הפחתת המיסוי על הסולר. היבט זה מצוי בסמכות משרד האוצר. 

חבר הכנסת מקלב, כבודו דיבר על הצורך להוריד את המיסוי על הסולר, להוריד את הבלו הגבוה המופרז על הסולר. אני שותף לדעתך. 

חבר הכנסת מולה, אתה מתמרמר איך זה בתקופת הליכוד מעלים את המחיר של החשמל ב-20%?

שלמה מולה (קדימה):
- - - 

שר התשתיות הלאומיות עוזי לנדאו:
בוא אני טיפה ארענן את הזיכרון של כולנו. בימי הממשלה הנוכחית, לפני קצת יותר משנה, ירד מחיר החשמל ב-16%; 16% לפני קצת יותר משנה. כשאתה מעלה את המחיר היום, אחרי שהמחיר ירד ב-20%, אתה מגיע בערך ל-100%, בלי להוסיף את המדד. אם אתה עוד מוסיף את החישוב של המדד, המשמעות היא שגם אם תהיה העלאת מחיר חשמל ב-20%, ועוד לא היתה, עדיין קדימה לוקחת אותנו ב"פור" גדול. בתקופה שלך, חבר הכנסת מולה, בממשלתך, מחיר החשמל ששילמו אזרחי ישראל היה גבוה יותר ממחיר החשמל שישלמו אזרחי ישראל אם יעלה המחיר ב-20%. אנחנו "סדדים", כמו שאומרים החבר'ה? לפחות תיקו, לא רוצה להגיד אחת–אפס לטובתי. 

היו"ר מגלי והבה:
זה חשוב, ההערה של השר, אבל, אדוני השר, אנחנו כרגע צריכים לייצג את האזרחים, לא משנה באיזה ממשלה. 

שר התשתיות הלאומיות עוזי לנדאו:
אני מייצג את האזרחים. 

היו"ר מגלי והבה:
כן, בהחלט, לא משנה באיזה ממשלה. מי שעושה טעויות, צריך לשלם, לא משנה אם זה אנחנו או זה ההוא. 

שר התשתיות הלאומיות עוזי לנדאו:
אני מציע שהאזרחים יזכרו יפה את הטעויות שעליהן עוד לא שילמה קדימה את מלוא התשלום. 

היו"ר מגלי והבה:
בהחלט, אני מסכים. 

שר התשתיות הלאומיות עוזי לנדאו:
עדיין אתם חייבים לשלם הרבה. 

אדוני היושב-ראש, ציין גם חבר הכנסת חנא סוייד כמה נושאים, למשל את ההערכה שמחיר הגז אמור לעלות. חבר הכנסת סוייד, אני מניח שחבר הכנסת כצל'ה נתן לו משהו על פרשת השבוע.

עפו אגבאריה (חד"ש):
- - -

יעקב כץ (האיחוד הלאומי):
שתהיה מבסוט. 

עפו אגבאריה (חד"ש):
הנייר - - -

שר התשתיות הלאומיות עוזי לנדאו:
חבר הכנסת כץ, אנחנו מפריעים לך לנהל ככה את - - -

היו"ר מגלי והבה:
חבר הכנסת כץ, תעשה את זה בשקט, שלא תפריע לשר. 

יעקב כץ (האיחוד הלאומי):
הנייר יגיע אליכם, הוא עושה נאגלה - - -

שר התשתיות הלאומיות עוזי לנדאו:
תשים גם על-יד הכיסא שלי, אני רוצה לראות מה מרוויחים האחרים. 

יעקב כץ (האיחוד הלאומי):
אתן לך על הדוכן. 

היו"ר מגלי והבה:
חבר הכנסת כץ, אני יודע שאתה כבר חבר כנסת ותיק. אתה גם עושה פעולה אסורה מבחינת התקנון, מפנים את תשומת לבי. בשביל לחלק את זה, אתה יכול לבקש מהסדרנים; אז אני לא רוצה להעניש אותך. 

יעקב כץ (האיחוד הלאומי):
- - -

שר התשתיות הלאומיות עוזי לנדאו:
אדוני היושב-ראש, למה להפריע לחבר הכנסת כץ לעשות מסאז' אישי ולהתמחות בכך בחברי כנסת שונים?

היו"ר מגלי והבה:
תן לסדרנים, אם אתה רוצה שיעבירו. תודה. 

יעקב כץ (האיחוד הלאומי):
רק לגרום לשמחה. 

שר התשתיות הלאומיות עוזי לנדאו:
חבר הכנסת חנא סוייד, לגבי מחיר הגז ממצרים, אני רוצה להזכיר שישראל – וחברת החשמל – ניהלה משא-ומתן עם מצרים לפני קצת יותר משנה. המחיר נפתח. חתמנו על הסכם חדש, אנחנו פועלים לפי ההסכם החדש, ואני חושב שהסכמים צריכים למלא. 

אני אזכיר, בארצות-הברית עולה גז – והגז נסחר שם בבורסה במחיר שבין 3.5 דולר ל-4.5 דולר ליחידת אנרגיה. המחיר שישראל משלמת למצרים הוא מעבר לגבולות האלה, על-פי ההסכם החדש. באירופה, במזרח הרחוק המחירים הם אחרים, אבל באפיוני השוק הנוכחי, אנחנו סבורים שזה המחיר. 

אנחנו רוצים לראות את ההסכם עם מצרים בתחום הגז מבוצע, ההסכם הזה חשוב לנו. זה ההסכם הכלכלי החשוב ביותר שיש לישראל עם מצרים בעקבות הסכם השלום עם מדינה זו. 

היו"ר מגלי והבה:
אני יודע, אדוני, כמה עבדנו בשביל להגיע להסכם הזה משני הצדדים. החשיבות שאתה מציין אותה היא באמת במקומה. 

שר התשתיות הלאומיות עוזי לנדאו:
גדולה. לגבי מקורות אנרגיה חלופיים, חבר הכנסת סוייד, יש אכן ויכוחים בממשלת ישראל, אבל אני חושב שאנחנו עושים צעדים חשובים, צעדים ניכרים, בתחום הזה. מה שעוד התווסף במקורות אנרגיה חלופיים לתחום הזה הוא כל נושא תחליפי הדלק בתחבורה, ובתחום הגז שציינת אותו, המשרד שלי מקיים פעילות נמרצת כדי לראות איך אנחנו נשתמש בגז שיימצא גם כדי להשתמש אתו ישירות, לא רק כדי שישמש דלק חלופי לתחבורה, אלא גם לראות איך מייצרים ממנו מתנול, או בעיקר מתנול, כדי שיבוא ממש במקום בנזין לכלי-הרכב. 

אדוני היושב-ראש, אלה ההערות שלי.

מירי רגב (הליכוד):
שוב פקיד מחליט על מחיר החשמל. פקידים מחליטים.

היו"ר מגלי והבה:
חברת הכנסת רגב, שמענו אותך, את יכולות השירה שלך היום. תסלחי לי, עכשיו השר אמר את מה שאמר, יש לו מה להגיד, ואני מניח, תיכף נשמע איפה הוא מציע שנעשה את זה, אם בוועדה - או כל הצעה שנשמע מהשר.

שר התשתיות הלאומיות עוזי לנדאו:
לדעתי, הדיון הטוב ביותר בתחום הזה יהיה בוועדה, אבל אם חברי הכנסת יעמדו על כך שהדיון יהיה במליאה, אני אצטרף.

מירי רגב (הליכוד):
איזו ועדה?

היו"ר מגלי והבה:
ועדת הכלכלה היא זאת שדנה בנושאים - - -

שלמה מולה (קדימה):
ועדת הכספים.

שר התשתיות הלאומיות עוזי לנדאו:
משום שחסרים נושאים לסדר-היום של ועדת כספים אסכים להעביר את זה לוועדת כספים.

היו"ר מגלי והבה:
תודה, אדוני השר, על מה ששמענו ממך. 

חברי חברי הכנסת, תהיה הצבעה: מי שבעד, זה יהיה בעד ועדת הכספים, כי שמעתי את חבר הכנסת מולה וחברת הכנסת רגב, ואני מניח שגם חבר הכנסת סוייד ואורי מקלב מסכימים לוועדת כספים; מי שבעד, זה יהיה ועדת הכספים, מי שנגד, זה להסיר.

הצבעה מס' 12

בעד ההצעה להעביר את הנושא לוועדה – 13

נגד – אין 

נמנעים – אין

ההצעה להעביר את הנושא לוועדת הכספים נתקבלה.

היו"ר מגלי והבה:
בעד – 13, אין מתנגדים, אין נמנעים. אם כך, ההצעה בנושא העלייה המתוכננת של תעריפי החשמל תידון בוועדת הכספים.

